कागेश्वरी मनोहरालाई खेलकुद नगर बनाइने
काठमाडौं उपत्यकाको कागेश्वरी मनोहरा नगरपालिकाका मेयर उपेन्द्र कार्कीले आगामी पाँच वर्षभित्र नगरलाई खेलकुद नगरका रूपमा विकास गर्ने प्रतिबद्धता व्यक्त गरेका छन् ।
काठमाडौँ — काठमाडौं उपत्यकाको कागेश्वरी मनोहरा नगरपालिकाका मेयर उपेन्द्र कार्कीले आगामी पाँच वर्षभित्र नगरलाई खेलकुद नगरका रूपमा विकास गर्ने प्रतिबद्धता व्यक्त गरेका छन् ।१५ औं गणतन्त्र दिवसका अवसरमा आइतबार आयोजित कार्यक्रममा मेयर कार्कीले सुसंस्कृत नगरका रूपमा कागेश्वरी मनोहरालाई विकास गर्ने अभियानमा खेलकुदको ठूलो महत्त्व हुने बताए ।‘कुनै पनि समाज, नगर र देशको विकासमा खेलकुदको भूमिका निकै ठूलो रहन्छ । विश्वका धेरै ठूला सहर र देशको पहिचान खेलकुदले बोकेका छन्,’ उनले भने, ‘खेलकुद कुनै पनि समाजको आर्थिक, सामाजिक, सांस्कृतिक विकासका लागि महत्त्वपूर्ण माध्यम हो । हामीले पनि खेलकुदको माध्यमबाट सुसंस्कृत कागेश्वरी मनोहरा बनाउने अभियान थालेका छौं ।’मेयर कार्कीले संघीय सरकार, प्रदेश सरकार र निजी क्षेत्रसँगको सहकार्यमा नगरभर नै खेलकुदका पूर्वाधार बनाएर नगरपालिकालाई खेलकुद नगरमा स्थापित गर्ने उद्घोष गरे ।‘सरकार, राष्ट्रिय खेलकुद परिषद, युवा तथा खेलकुद मन्त्रालय र विभिन्न राष्ट्रिय खेल संघहरू रंगशाला, कभर्डहल र एकेडेमी बनाउन ठाउँ भएन भनेर गुनासो गरिरहेको पाइन्छ । तर हामीसँग नगरपालिकाभित्र थुप्रै खाली जग्गा छन्, जहाँ खेलकुदका पूर्वाधार बनाएर कागेश्वरी मनोहरालाई खेलकुद सहरमा चिनाउन सकिन्छ,’ उनले थपे, ‘अब कागेश्वरी मनोहरा खेलकुदकै माध्यमबाट राष्ट्रिय तथा अन्तर्राष्ट्रिय क्षेत्रमा चिनिन्छ ।’उनले सबै क्षेत्रसँग सहकार्य गरी खेलकुदका आधुनिक र सुविधासम्पन्न एकेडेमी, रंगशाला र कभर्डहल बनाएर त्यसको मुनाफा सबै पक्षलाई बाँड्ने मोडलमा काम गर्ने लक्ष्य सुनाए ।